Imtella' Novembru 21, 2021 Rapport: Antonia Micallef Ritratti: Antonia Micallef Filmat: Adrian Borg Ghigo Minn tfal sa anzjani bdew jużaw żewġ pixxini ġodda fuq barra, b'ilma msaħħan, f'San Pawl il-Baħar. Dawn jirrappreżentaw l-ewwel fażi ta' proġett kbir li daħal għalih il-klabb akwatiku tas-Sirens li ngħata somma sostanzjali mill-Awtorità tal-Ippjanar biex dan il-post iservi ta' ċentru reġjonali għall-isport tal-għawm fit-tramuntana tal-pajjiż. Bħalissa għaddej ix-xogħol fuq it-tlestija ta' pixxina oħra fuq ġewwa u gym. Tlestiet l-ewwel fażi tal-proġett tal-klabb tas-Sirens f'San Pawl il-Baħar li nkludiet ilqugħ għall-maltemp u l-bini mill-ġdid ta' żewġ pixxini fuq barra: il-pixxina l-kbira u oħra għal tfal żgħar. Dawn il-pixxini huma msaħħna, bl-ilma jinżamm f'temperatura ta' 26 grad Celsius. Il-membri tal-klabb tas-Sirens diġà żanżnu l-pixxini ġodda u qed jitħarrġu fid-dixxiplini tal-għawm, il-waterpolo, l-għawm sinkronizzat u l-għawm artistiku. Fil-pixxina f'San Pawl il-Baħar, taħt it-Torri Wignacourt, qed jitħarrġu membri ta' klabbs oħra fosthom dawk ta' Tas-Sliema, Baracudas u Otters bi SportsMalta se tħallas parti mill-ispejjeż tal-enerġija ta' dawn il-faċilitajiet. Il-President tal-klabb tas-Sirens, Lino Vella, qal li l-pixxina hija miftuħa wkoll għall-komunità u numru ta' anzjani mil-lokal qed jiffrekwentawha. Qed jużawha wkoll l-istudenti tas-Seminarju u ta' St Patrick's kif ukoll klijenti tal-Aġenzija Appoġġ. "Ix-xewqa tagħna hi li xi darba t-tfal li jmorru l-iskejjel primarji tal-Gvern jibdew jieħdu parti fis-swimming. Jien din il-pool nixtieqha tkun fix-xitwa mit-8am sal-4pm nixtieqha tkun mimlija bit-tfal tal-iskola." Il-pixxini huma mimlija bl-ilma ħelu billi l-kompetizzjonijiet isiru f'din il-kwalità ta' ilma. Il-klabb ħaseb biex ma jkunx ta' piż kbir fuq ir-riżorsi limitati tal-ilma fil-pajjiż, u għalhekk bena ġibjun li fih jiġbor u jaħżen l-ilma. "It-tieni fażi fadal l-indoor pool, mhix żgħira għax 20 by 6 u l-gym. Malli nlestu dawk, nisperaw sal-aħħar ta' Marzu inkunu lestejna t-tieni fażi." Dr Vella qal li fost l-aktar programmi għal qalbu hemm "Learn to Swim" li jibda minn tfal ta' madwar sena li jkunu akkumpanjati mill-ġenituri tagħhom. "Il-Maltin iridu jifhmu speċjalment il-ġenituri li l-għawm huwa l-iktar sport importanti, l-iktar sport li huwa tal-inqas ħsara li jagħmel lill-ġisem speċjalment meta t-tfal ikunu qed jiżviluppaw." Żied li l-għawm jibqa' fost l-aqwa terapija għal uġigħ varju għaliex fl-ilma ma jsirx strapazz fuq il-ġisem. Il-proġett qed isir b'investiment ta' kważi tliet miljun Ewro u nofs, li minnhom żewġ miljuni u mitejn elf Ewro ħarġithom l-Awtorità tal-Ippjanar permezz tal-Fond tal-Iżvilupp.